b"\n_START_ARTICLE_\nHist\xc3\xb2ria del futbol a Catalunya\n_START_PARAGRAPH_\nEl futbol \xc3\xa9s un dels esports m\xc3\xa9s populars a Catalunya, sobretot com a espectacle. Tot i que es va introduir al segle XIX, no \xc3\xa9s fins a mitjans del segle XX que esdev\xc3\xa9 un esport de masses, sobretot gr\xc3\xa0cies a la rivalitat entre el Bar\xc3\xa7a i l'Espanyol, i a les retransmissions televisives.\n_START_SECTION_\nBarcelona ciutat, l'expansi\xc3\xb3 no s'atura\n_START_PARAGRAPH_\nPel que fa als clubs a la capital catalana, el 1921 es funden el FC Poble Nou, CF Proven\xc3\xa7alenc, CD Am\xc3\xa8rica, Agrupaci\xc3\xb3 Esportiva de les Corts, UE Hostafrancs i CD Vict\xc3\xb2ria. El 1922 neixen dos equips hist\xc3\xb2rics: la Uni\xc3\xb3 Esportiva Sants, com a fusi\xc3\xb3 del FC Internacional de Sants, el Centre d'Esports de Sants i dues entitats ciclistes; i la Uni\xc3\xb3 Atl\xc3\xa8tica d'Horta. Altres clubs d'aquell any a Barcelona s\xc3\xb3n la UE Avant Fortpienc, CD Barcanona, Sarri\xc3\xa0 Esportiu i Sporting Martinenc._NEWLINE_El 1923 es funden CE Barcelon\xc3\xa8s, Iris F.C. de Sants (fundat per Carles Comamala), C.D. Poble Sec i C.F. Atl\xc3\xa8tic La Palma. El 1924 apareix el Club Deportiu Sords-Muts, primer de la seva classe a Espanya, que es dissolgu\xc3\xa9 al cap de dos anys per reviure com Centre Deportiu Silenci\xc3\xb3s._NEWLINE_El 13 de mar\xc3\xa7 de 1924 la selecci\xc3\xb3 catalana juga contra la selecci\xc3\xb3 espanyola al camp de Les Corts, guanyant la segona per 0 a 7_NEWLINE_Aprofitant la clausura de Les Corts el 1925, quan en un homenatge a l'Orfe\xc3\xb3 Catal\xc3\xa0 fou xiulat l'himne espanyol, es va aprofitar a plantar-hi herba. El 24 de setembre de 1926 es disputa a Barcelona el primer partit en un camp d'herba: Barcelona 4 - Wiener Athletic Club 2._NEWLINE_Del 1922 hem d'esmentar el CD Filatures, que m\xc3\xa9s tard originaria el CD Fabra i Coats (jugava amb samarreta a franges blanques i negres), el 1926 del CE Sagrerenc (fusi\xc3\xb3 del FC Universal i el Casal Nacionalista Sagrerenc) i el 3-1-1928 es funda la UE Poble Sec, fruit de la uni\xc3\xb3 del CF Pur\xc3\xadsima amb altres equips del barri (Margarit, i Rodas). El 1929 veu el naixement del Club Atl\xc3\xa8tic Poble Nou.\n_START_SECTION_\nAnys 50: Kubala i l'\xc3\xa8poca daurada blaugrana\n_START_PARAGRAPH_\nAmb motiu dels esdeveniments pol\xc3\xadtics del centre d'Europa, molts futbolistes s'exiliaren dels seus pa\xc3\xafsos. Sota la direcci\xc3\xb3 de Ferran Daucik, arrib\xc3\xa0 a Catalunya un equip anomenat Hungaria que disput\xc3\xa0 dos partits contra l'Espanyol guanyant 6 a 4 en un i perdent 4 a 2 en l'altre. El Bar\xc3\xa7a aconsegu\xc3\xad el fitxatge del millor jugador d'aquell equip, Ladislau Kubala, i del seu entrenador Daucik. Amb aquest fitxatge era col\xc2\xb7locada la primera pedra d'una de les \xc3\xa8poques m\xc3\xa9s esclatants de l'historial esportiu del club blau-grana_NEWLINE_i que port\xc3\xa0 el 24 de setembre de 1957 a la inauguraci\xc3\xb3 del Camp Nou, amb l'encontre FC Barcelona 4 - Selecci\xc3\xb3 de Varsovia 2._NEWLINE_El 1955 es juguen a Barcelona els jocs del Mediterrani. Pel que fa a la competici\xc3\xb3 de futbol hi participen Espanya, Fran\xc3\xa7a, Egipte i S\xc3\xadria. Espanya hi participa amb un equip d'afeccionats de majoria catalana. Els catalans foren Joanet (Espanyol) i Ginesta (Matar\xc3\xb3) com a porters; Sim\xc3\xb3 (Barcelona) i Olivella (Barcelona) com a defenses; Verg\xc3\xa9s (Barcelona), Salas (Espanya Industrial) i Mu\xc3\xb1oz (Sabadell) com a mitjos, i Calvet (Barcelona) i Ruiz (Espanyol) com a davanters. Llevat d'en Ginesta, tots resultaran professionals a Primera Divisi\xc3\xb3. Espanya guany\xc3\xa0 Fran\xc3\xa7a (2-1) i S\xc3\xadria (3-0), per\xc3\xb2 empat\xc3\xa0 amb Egipte (1-1) que s'emport\xc3\xa0 el t\xc3\xadtol.\n_START_SECTION_\nJugadors famosos\n_START_PARAGRAPH_\nVegeu Futbol a Catalunya#Jugadors destacats"